... men Ap aner ikke hva deres eget alternativ er

FÅR IKKE VILJEN SIN: Kunnskapsminister Torbjørn Røe Isaksen (H). Foto: Frode Hansen VG

Ap sier nei til Strenge-Torbjørns fraværsgrense

Kunnskapsminister Torbjørn Røe Isaksens omstridte fraværsgrense er en saga blott: Nå sier også Ap nei til grensen.

Oppdatert 1. juni 2016

Artikkelen er over fire år gammel

– Ap har konkludert med at regjeringen i samarbeid med aktørene og skolen må se på andre alternativer for å få ned fraværet i skolen og andre modeller for fraværsgrensa, sier stortingsrepresentant Martin Henriksen (Ap) til VG.

Er du en skulker? Slik ville den nye fraværsgrensen blitt

SIER NEI: Stortingsrepresentant Martin Henriksen (Ap). Foto: Stortinget

Forslaget fra regjeringen innebar at elever i videregående skole ikke kunne ha mer enn 10 prosent udokumentert fravært i hvert enkelt fag i løpet av et skoleår.

En kartlegging VG har gjort viser at det nå kun er Høyre og Frp som vil stemme for forslaget.

– For Arbeiderpartiet er ugyldig fravær uakseptabelt. Elevene bør være til stede i undervisningen, men vi kan ikke ha et regelverk som er så stivbeint at det fører til urimelige utslag og i verste fall fører til at fraværet øker.

– Men ønsker Ap i det hele tatt en fraværsgrense?

– Vi sier ikke nei til en fraværsgrense. Vi sier nei til denne grensen, slik den er utformet.

- Hvordan skal den være?

– Vi ønsker at regjeringen skal utrede og se nærmere på forslagene fra blant annet Elevorganisasjonen og Utdanningsforbundet.

– Så dere har ikke nå noe alternativ til det dere selv sier nei til?

– Nei. Vi mener denne saken må belyses bedre.

– Men dere sier jo at dere kan være for en nasjonal fraværsgrense?

– Ja, men den regjeringen har lagt frem er for dårlig, rett og slett.

– Betyr det at dere sier absolutt nei til en prosentgrense?

– Det var ikke det jeg sa. Vi kan si ja til en prosentgrense. En fraværsgrense må virke mot alt ugyldig fravær, skolene må ha fleksibilitet og tillit, og det må ikke øke byråkratiet.Regjeringen burde sett nærmere på forslagene fra for eksempel Utdanningsforbundet, som har foreslått en 15 prosent-grense med skjønn. Det finnes også andre modeller.

– Du sier at skolene må ha mer fleksibilitet og tillit. Hva betyr det?

– Det betyr… Det spørs jo hvilken modell man velger. Det ville være uforsvarlig av oss å foreslå en modell nå som ikke er utredet og som skal innføres om tre måneder. Det er ikke Stortinget sin oppgave å utrede og bestemme forskrifter. Der må regjeringen ta ansvar for.

– Men dere velger jo nå å si nei til denne fraværsgrensen, likevel da?

– Ja, fordi den er for dårlig. Regjeringen må komme tilbake til Stortinget med en melding hvor de ser på alle de ulike virkemidlene og verktøyene som er tilgjengelige, sier Henriksen.

Det er SV som har lagt frem et såkalt Dokument 8-forslag i Stortinget hvor de vil stanse innføringen av en nye fraværsgrensen. Forslaget får nå, med Aps velsignelse, flertall.

– SV er glad for å ha fått en samlet opposisjon med på å stoppe regjeringens rigide forslag til fraværsgrense, sier SV-leder Audun Lysbakken om støtten fra Arbeiderpartiet.

AP-NESTLEDER: Trond Giske. Foto: Mattis Sandblad VG

På Facebook skriver Ap-nestleder Trond Giske: «Arbeiderpartiet har konkludert med at det politiske håndverket fra Røe Isaksen og regjeringen har vært for dårlig, og at regjeringen må lage en ny forskrift i dialog med sektoren.»

Han mener også at fraværsgrensen ikke kan innføres uten at det også iverksettes andre tiltak.

– For Ap er det avgjørende at arbeidet mot fravær starter lenge før 10 prosent. Det må tas tak i fraværet fra første dag. Da må lærerne få verktøy for å ta tak i fravær, og årsakene. Stor mangel at regjeringen ikke har tiltak for det.

– Hvilke verktøy tenker du på da?

– Det er flere verktøy, som aktørene i skolen har foreslått.

– Ja, men du sier at det trengs flere verktøy. Hvilke verktøy er det du mener skolen trenger mer av?

– Det kan for eksempel være elevsamtaler, sier Henriksen, og vil ikke peke på flere konkrete verktøy.

Publisert: 01.06.16 kl. 15:49 Oppdatert: 01.06.16 kl. 18:13

Les også